CELEX: 32016R0888
Language: hr
Date: 2016-06-06 00:00:00
Title: Uredba Vijeća (EU) 2016/888 od 6. lipnja 2016. o izmjeni Uredbe (EU) 2015/323 o financijskoj uredbi koja se primjenjuje na 11. europski razvojni fond u pogledu plaćanja obroka

7.6.2016   
            
            
               HR
            
            
               Službeni list Europske unije
            
            
               L 149/1
            
         UREDBA VIJEĆA (EU) 2016/888
   od 6. lipnja 2016.
   o izmjeni Uredbe (EU) 2015/323 o financijskoj uredbi koja se primjenjuje na 11. europski razvojni fond u pogledu plaćanja obroka
   VIJEĆE EUROPSKE UNIJE,
   uzimajući u obzir Ugovor Europske unije i Ugovor o funkcioniranju Europske unije,
   uzimajući u obzir Unutarnji sporazum između predstavnika vlada država članica Europske unije, koji su se sastali u okviru Vijeća, o financiranju pomoći Europske unije na temelju višegodišnjeg financijskog okvira za razdoblje od 2014. do 2020., u skladu sa Sporazumom o partnerstvu AKP-EU, i o dodjeli financijske pomoći za prekomorske zemlje i područja na koje se primjenjuje dio četvrti Ugovora o funkcioniranju Europske unije (1) („Unutarnji sporazum”), a posebno njegov članak 10. stavak 2.,
   uzimajući u obzir prijedlog Europske komisije,
   uzimajući u obzir mišljenje Europskog revizorskog suda (2),
   uzimajući u obzir mišljenje Europske investicijske banke,
   budući da:
   
               (1)
            
            
               Europska središnja banka donijela je 5. lipnja 2014. Odluku (3) o utvrđivanju negativne kamatne stope koja dovodi do obveze imatelja depozita na plaćanje odgovarajućoj nacionalnoj središnjoj banci (NSB), uključujući pravo tog NSB-a da u skladu s time tereti odgovarajući depozitni račun vlade. Ostali NSB-ovi u kojima se moraju držati sredstva europskog razvojnog fonda (ERF) u skladu s člankom 22. Uredbe Vijeća (EU) 2015/323 (4) donijeli su slične odluke.
            
         
               (2)
            
            
               U skladu s člankom 22. stavkom 3. Uredbe (EU) 2015/323 svaka država članica odobrava doprinose ERF-u na poseban račun pod nazivom „Europska komisija – Europski razvojni fond” otvoren pri središnjoj banci te države članice ili financijske institucije koju je relevantna država članica odredila.
            
         
               (3)
            
            
               Ti posebni računi koje su države članice otvorile u ime Komisije u svrhu polaganja doprinosâ ERF-u trebali bi se voditi bez naknada i kamata do njihova korištenja za plaćanja, čime se izbjegavaju gubici za proračun ERF-a. Primjenom plaćanja naknada ili negativne kamate smanjio bi se proračun ERF-a te bi to dovelo do nejednakog postupanja prema državama članicama. Stoga bi, ako se negativna kamata primjenjuje na račune ERF-a, dotične države članice trebale na njih odobriti iznos jednak iznosu tih negativnih kamata. Budući da neke države članice ne mogu izbjeći financijski učinak obveze odobravanja takvih iznosa negativne kamate na račune ERF-a, primjereno je da Komisija, kada pokriva svoje zahtjeve za plaćanje, ide za time da se taj učinak smanji prioritetnom isplatom svota odobrenih na dotične račune.
            
         
               (4)
            
            
               Uredbu (EU) 2015/323 stoga bi trebalo na odgovarajući način izmijeniti,
            
         DONIJELO JE OVU UREDBU:
   Članak 1.
   Članak 22. Uredbe (EU) 2015/323 zamjenjuje se sljedećim:
   
      „Članak 22.
      Plaćanje obroka
      1.   U okviru poziva za doprinose prvo se iskorištavaju iznosi utvrđeni za prethodne europske razvojne fondove, jedan za drugim.
      2.   Doprinosi država članica izražavaju se u eurima i plaćaju u eurima.
      3.   Doprinos iz članka 21. stavka 7. točke (a) svaka država članica odobrava na poseban račun pod nazivom ‚Europska komisija – Europski razvojni fond’ otvoren pri središnjoj banci te države članice ili financijske institucije koju je relevantna država članica odredila. Iznos takvih doprinosa ostaje na tim posebnim računima dok ne bude potrebno izvršiti plaćanja.
      4.   Račun iz stavka 3. vodi se bez naknada i kamata.
      5.   Ako se na račun iz stavka 3. primjenjuju negativne kamate, dotična država članica najkasnije na datum plaćanja svakog obroka iz članka 21. odobrava na račun iznos koji odgovara iznosu takve negativne kamate primijenjene do prvog dana mjeseca koji prethodi plaćanju obroka.
      6.   Ne dovodeći u pitanje stavak 7., Komisija nastoji sve isplate s posebnih računa izvršiti tako da se održi raspodjela sredstava na tim računima koja odgovara ključu raspodjele doprinosa na temelju članka 1. stavka 2. točke (a) Unutarnjeg sporazuma.
      7.   Pri pokrivanju potreba ERF-a za gotovinskim sredstvima u skladu sa stavkom 3. Komisija nastoji ublažiti utjecaj obveze država članica da odobravaju iznose negativnih kamata na temelju stavka 5. prioritetnim povlačenjem iznosa odobrenih na dotične račune.
      8.   Doprinos iz članka 21. stavka 7. točke (b) svaka država članica odobrava u skladu s člankom 53. stavkom 1.”.
   
   Članak 2.
   Ova Uredba stupa na snagu trećeg dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Luxembourgu 6. lipnja 2016.
      
         
            Za Vijeće
         
         
            Predsjednik
         
         H.G.J. KAMP
      
   
   
      (1)  SL L 210, 6.8.2013., str. 1.
   
   
      (2)  SL C 5, 8.1.2016., str. 6.
   
   
      (3)  Odluka ESB/2014/23 Europske središnje banke od 5. lipnja 2014. o remuneraciji depozita, stanja i držanja viška pričuva (SL L 168, 7.6.2014., str. 115.).
   
      (4)  Uredba Vijeća (EU) 2015/323 od 2. ožujka 2015. o financijskoj uredbi koja se primjenjuje na 11. europski razvojni fond (SL L 58, 3.3.2015., str. 17.).